Don Draper er ikke på gæstelisten i aften, når den tredje udgave af Årets Brøl finder sted i Paradiso-teltet ved Nordkraft. Det er til gengæld flere hundrede nordjyske reklame-, marketing og PR-folk, som efter en middag med Hors d'oeuvre-tallerken, tigerrejer på pind og røget andebryst på pluksalat sætter sig til rette i stolene for at at høre, hvem der kan drage hjem med priser og håneret. Der skal uddeles priser i 21 kategorier og til sidst udråbes en Grand Prix-vinder. Der er 53 nominerede i de forskellige kategorier, og sidste år var det SHRPA/Combine, der tog hjem fra festen med flest priser under armen. Juryen består af prominente navne i reklamebranchen med Thomas Hoffmann fra &Co i spidsen. Derudover er det Niels Heilberg fra Hjaltelin Stahl, Troels Nørlem fra det netop solgte Designit, Kirsten Poulsen fra Firstmove og Søren Christensen fra Robert/Boisen & Like-Minded. Når priserne er delt ud, og de første skuffelser er skyllet ned, overtager det storslåede La Soirée teater scenen, inden de mange reklamefolk fortsætter efterfesten på cocktailbaren Helmuth.

Opsummering:
Der er dømt drinks, priser og rygklapperi, når den nordjyske reklamebranche hylder sig selv og hinanden ved en storslået prisfest i aften.